遇災報應詩
作者：繆瑜
朝代：宋

paragraphs: 鬰攸屬者潜煽災，蜚廉縱風相與偕。
林林生齒七萬戶，連甍接棟燒成灰。
如何老翁一區宅，間不以寸獨不㶼。
玉石俱焚勢應爾，豈有幻術能然哉。
聞之翁乃好善者，平時事佛經卷開。
有餘必以濟貧乏，不以利欲縈其懷。
倉卒遂蒙鬼神護，萬目注視咸驚猜。
厥初巨燄爇天起，左顧右盼如燔柴。
翁知無脫免，委身甘作燼與煨。
麾兒與婦令亟走，誓死不去無違乖。
全家酣寢越信宿，如聞大浪聲喧豗。
及其夢覺火亦息，依然一室當崔嵬。
微如蒲萄不熏灼，而况梁棟與桷榱。
蒼蒼表善有如此，餘自作孽何足哀。
作詩誌往勸來者，勿以斯語同優俳。